***Λειτουργία Εκπαιδευτικού Ομίλου Παραδοσιακών χορών.***

Σύμφωνα με την απόφαση 102939/ΓΔ4, 24-8-2022, στο σχολείο μας θα λειτουργήσει εκπαιδευτικός όμιλος **παραδοσιακών χορών** τη σχολική χρονιά 2022-23 με θέμα «***Ακολουθώντας την παράδοση και τις πολιτιστικές διαδρομές του τόπου μας».*** Ο όμιλος θα λαμβάνει χώρα **μία φορά την εβδομάδα μετά τη λήξη του ημερήσιου ωρολογίου προγράμματος και για μιάμιση ώρα**. Στα πλαίσια του προγράμματος οι μαθητές θα γνωρίσουν χορούς από διαφορετικές περιοχές της χώρας μας και θα προσεγγίσουν την κουλτούρα και την παράδοση κάθε περιοχής που είναι άμεσα συνυφασμένη με την αισθητική έκφραση και τα βήματα κάθε χορού. Ταυτόχρονα θα μάθουν παραδοσιακά τραγούδια του τόπου μας και θα έλθουν σε επαφή με τα ήθη και έθιμα των περιοχών, συμβάλλοντας έτσι στη διάσωση της πολιτιστικής μας κληρονομιάς.

Στόχοι του ομίλου των παραδοσιακών χορών είναι να ενισχυθεί η αυτοέκφραση των μαθητών, να πλουτίσουν σε εμπειρίες και συναίσθημα, να διευκολυνθεί  η καλλιέργεια των σχέσεων ακόμη και μεταξύ μαθητών από διαφορετικά πολιτισμικά υπόβαθρα, να εξοικειωθούν στην ομαδική εργασία, να καλλιεργηθούν ικανότητες έκφρασης σκέψεων και συναισθημάτων με πολλαπλά μέσα, να αντιληφθούν βιωματικά ποιο είναι το νόημα της γνώσης καθώς και την αξία της μη λεκτικής επικοινωνίας.

Στο πρόγραμμα καλούνται να πάρουν μέρος τα παιδιά των οποίων τα ενδιαφέροντα, η ελεύθερη έκφραση και ψυχαγωγία ανταποκρίνεται στους στόχους του ομίλου. Οι μαθητές αναμένεται να γνωρίσουν τα βήματα των χορών που θα διδαχθούν αλλά και να ερευνήσουν στο διαδίκτυο καθώς και να πάρουν συνεντεύξεις από άτομα του οικείου περιβάλλοντός τους ώστε να έλθουν σε επαφή με την κουλτούρα και τις παραδόσεις της περιοχής, το χορό της οποίας μαθαίνουν. Κάθε μαθητής/τρια μπορεί να συμμετέχει **σε έναν ή δύο ομίλους.** Για να θεωρηθεί επιτυχής η συμμετοχή των μαθητών στον όμιλο απαιτείται **συστηματική παρακολούθηση**. Οι μαθητές δεν επιτρέπεται να ξεπεράσουν τις οκτώ απουσίες το χρόνο και οφείλουν να ανταποκρίνονται στα οριζόμενα από τον υπεύθυνο λειτουργίας του ομίλου. Μετά την επιτυχή παρακολούθηση του ομίλου ο μαθητής λαμβάνει **βεβαίωση επιτυχούς συμμετοχής** σε αυτόν. Οι δηλώσεις ενδιαφέροντος συμμετοχής σε εκπαιδευτικούς ομίλους υποβάλλονται από τους γονείς/κηδεμόνες των μαθητών/τριών **μέχρι τις 10 Οκτωβρίου** στη διεύθυνση του σχολείου.

**Υπεύθυνη** του εκπαιδευτικού ομίλου των παραδοσιακών χορών είναι η κ. **Άρια Μίχου**, εκπαιδευτικός Αγγλικής Γλώσσας και θα συντονίσει τη λειτουργία του ομίλου με τη βοήθεια της κ. **Ηλία Σοφίας**, εκπαιδευτικού Μουσικής.

***ΔΗΛΩΣΗ ΕΝΔΙΑΦΕΡΟΝΤΟΣ ΣΥΜΜΕΤΟΧΗΣ ΣΕ ΕΚΠΑΙΔΕΥΤΙΚΟ ΟΜΙΛΟ***

Ο/Η………………………………………………………………………,ΓΟΝΕΑΣ ΤΟΥ/ΤΗΣ……………………………………………………………………………………………………,

ΜΑΘΗΤΗ/ΜΑΘΗΤΡΙΑΣ ΤΗΣ……………………ΓΥΜΝΑΣΙΟΥ, ΕΠΙΘΥΜΩ ΤΗ ΣΥΜΜΕΤΟΧΗ ΤΟΥ ΠΑΙΔΙΟΥ ΜΟΥ ΣΤΟΝ ΕΚΠΑΙΔΕΥΤΙΚΟ ΟΜΙΛΟ ΤΩΝ ΠΑΡΑΔΟΣΙΑΚΩΝ ΧΟΡΩΝ.

Ο ΔΗΛΩΝ/ΟΥΣΑ ΑΡΤΕΜΙΣ, 5/9/2022